Grydeskov, Gryde Skov (dansk) eller Grüder Holz (tysk) er et lille skovområde i det nordlige Tyskland, beliggende i naturskønne områder mellem Isted Sø og Langsø ved Isted i det sydlige Angel. Skoven fungerer som rekreativt område med flere afmærkede vandre-og cykelstier. I juli 1850 kom det til kamphandlinger mellem danske og tyske tropper ved Grydeskov, Bøgholt og Bøgmose (se Slaget ved Isted). Under angrebet på Grydeskoven faldt den danske officier Frederik Læssøe den 25.juli 1850. Han blev senere begravet i Flensborg.